### Beslutningstema

I denne sag skal Teknik- og Miljøudvalget drøfte fordeling af og eventuelt prioritere disponering af udvalgets basisanlæg 2025.

### Historik

Kommunalbestyrelsen godkendte den 10. oktober 2024 bevillingsregler for 2025.

### Sagsfremstilling

De afsatte rådighedsbeløb i investeringsoversigten er opdelt på 3 anlægstyper:

1. Basisanlæg som dækker dels en række vedligeholdelses opgaver omkring IT struktur, energioptimering af bygninger, legepladser, haller, svømmehaller m.v. og dels en række rammepuljer som sikrer finansiering af projekter til eksempelvis cykelstier, trafiksikkerhed, gaderenovering, planlægning, landsbyfornyelse, miljø og natur m.v.
2. Struktur og kapacitetsudvikling, som er rådighedsbeløb til konkrete anlægsprojekter omkring udvikling af kapitalapparatet - forstået som projekter, som af størrelse og karakter ikke kan afholdes inden for rammen til basisanlæg. Det kan også være investeringsbehov, afledt af analyser som skal udmøntes i ændringer af kapacitet. Dette vil typisk være et område, hvor anlægsbudgettet varierer fra år til år afhængig af de konkrete projekter.
3. Strategiske udviklingsprojekter, som er rådighedsbeløb til fyrtårnsprojekter, byfornyelse- og byudviklingsprojekter. Det kan også være projekter, som understøtter fondsfinansierede projekter og anlæg som understøtter konkrete udviklingsstrategier. Også budgettet på dette område vil svinge fra år til år afhængig af de konkrete projekter. Mange af disse projekter vil typisk starte med afsættelse af beløb af ”overslagsagtig” karakter som over tid konkretiseres både i forhold til indhold og nødvendige anlægsmidler.

Rådighedsbeløb afsat til basisanlæg gives som en fast årlig rammebevilling på udvalgsniveau. I forbindelse med budgettets vedtagelse og Investeringsoversigt 2025 har udvalget indenfor rammebevillingen til basisanlæg mulighed for at ændre disponeringen af de afsatte rådighedsbeløb til basisanlæg uden på forhånd at indhente en tillægsbevilling fra Kommunalbestyrelsen.

Afholdelse af anlægsudgifter forudsætter, at Kommunalbestyrelsen har meddelt en anlægsbevilling til det enkelte anlægsprojekt, samt at der er frigivet et rådighedsbeløb.

Vedlagt er Investeringsoversigten 2025 og en liste over basisanlæg på Teknik- og Miljøudvalgets område.

### Økonomi

Teknik- og Miljøudvalget har til basisanlæg 2025 et afsat rådighedsbeløb på samlet 17,944 mio. kr.

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | fordeling og disponering af eget basisanlæg drøftes, og |
| at | der efterfølgende igangsættes eventuelle ansøgninger om anlægsbevilling og frigivelse af et rådighedsbeløb til de enkelte anlægsprojekter igennem udvalget og efterfølgende i Økonomiudvalget og Kommunalbestyrelsen. |

### Beslutning

Indstillingen godkendt jævnført opdateret bilag med prioritering.

Ulf Thomsen deltog ikke i mødet.